Απόφαση της Επιτροπής της 11ης Δεκεμβρίου 2000 για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου και για την κατάργηση των αποφάσεων 84/90/ΕΟΚ και 90/442/ΕΟΚ [κοινοποιηθείσα υπό τον αριθμό Ε(2000) 3701] (Κείμενο που παρουσιάζει ενδιαφέρον για τον ΕΟΧ) (2000/807/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 82/894/ΕΟΚ του Συμβουλίου, της 21ης Δεκεμβρίου 1982, για τη γνωστοποίηση ασθενειών ζώων μέσα στην Κοινότητα(1), όπως τροποποιήθηκε τελευταία από την απόφαση 2000/556/ΕΚ της Επιτροπής(2), και ιδίως το άρθρο 5, Εκτιμώντας τα ακόλουθα: (1) Η απόφαση 84/90/ΕΟΚ της Επιτροπής(3), όπως τροποποιήθηκε τελευταία από την απόφαση 89/163/ΕΟΚ(4) καθορίζει την κωδικοποιημένη μορφή με την οποία πρέπει να γνωστοποιούνται οι ασθένειες ζώων σύμφωνα με την οδηγία 82/894/ΕΟΚ. (2) Η απόφαση 90/442/ΕΟΚ της Επιτροπής(5), όπως τροποποιήθηκε τελευταία από την απόφαση της 17ης Δεκεμβρίου 1996(6), καθορίζει τους κωδικούς για τη γνωστοποίηση των ασθενειών ζώων. (3) Είναι αναγκαία η κωδικοποίηση και η επικαιροποίηση των αποφάσεων αυτών. Με την κατάργησή τους και τη θέσπιση μιας νέας σχετικής απόφασης επιτυγχάνεται μεγαλύτερη διαφάνεια. (4) Η απόφαση αριθ. 2/1999 της Επιτροπής, της Μεικτής Επιτροπής ΕΚ-Ανδόρας, της 22ας Δεκεμβρίου 1999, για τις ρυθμίσεις εφαρμογής του πρωτοκόλλου που υπογράφηκε στις Βρυξέλλες, στις 15 Μαΐου 1997, σχετικά με κτηνιατρικά θέματα και το οποίο αποτελεί συμπλήρωμα της συμφωνίας υπό τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας(7), απαιτεί την προσθήκη της Ανδόρας στο Σύστημα Γνωστοποίησης Ασθενειών Ζώων (ΣΓΑΖ). (5) Προκειμένου να καταστεί δυνατή η διαβίβαση πληροφοριών περί ασθενειών όπως απαιτεί η οδηγία 82/894/ΕΟΚ, εισάγεται ένα νέο πληροφορικό σύστημα για το Διαδίκτυο. (6) Το Βέλγιο, η Φινλανδία, η Γερμανία, η Ελλάδα, οι Κάτω Χώρες, η Νορβηγία, η Πορτογαλία και η Ισπανία τροποποίησαν το σύστημα αρίθμησης των περιφερειών που χρησιμοποιείται στο σύστημα γνωστοποίησης. (7) Για τη βελτίωση του συστήματος, είναι αναγκαίο να υπάρξει πρόβλεψη για ακριβέστερο γεωγραφικό προσδιορισμό των εστιών εκδήλωσης με αναφορά σε γεωγραφικό μήκος και πλάτος. (8) Για την προστασία του απόρρητου χαρακτήρα των διαβιβαζόμενων πληροφοριών, δεν πρέπει να δημοσιευθούν τα παραρτήματα της παρούσας απόφασης. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο των διαδικασιών γνωστοποίησης ασθενειών ζώων, οι πληροφορίες διαβιβάζονται υπό την κωδικοποιημένη μορφή που ορίζεται στα παραρτήματα Ι, ΙΙ και ΙΙΙ της παρούσας απόφασης. Άρθρο 2 Στο πλαίσιο των διαδικασιών κοινοποίησης ασθενειών ζώων, οι πληροφορίες διαβιβάζονται με χρήση των κωδικών που καθορίζονται στα παραρτήματα IV έως Χ της παρούσας απόφασης. Άρθρο 3 Η παρούσα απόφαση αρχίζει να ισχύει από την 1η Ιανουαρίου 2001. Άρθρο 4 Οι αποφάσεις 84/90/ΕΟΚ και 90/442/ΕΟΚ καταργούνται από την ημερομηνία που αναφέρεται στο άρθρο 3. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 11 Δεκεμβρίου 2000.

[Source: multi_eurlex | Tokens: 2954]